पिछले कुछ महीनों से दुनिया का जो हाल हो रहा है वैसा निश्चित रूप से पहले कभी नहीं रहा, और ऐसे समय में सेतु की जिम्मेदारी समाज के प्रति और भी बढ़ जाती है। यह आश्चर्यजनक होने के साथ-साथ तकलीफदायक और शर्मनाक भी है कि कैसे कुछ पुरातन साहित्यिक ग्रंथों को कुछ मूढ़ों ने इतना अधिक अपना लिया है कि उसे शब्दशः सत्य प्रमाणित करने के क्रम में इंसानों की जान लेने-देने से भी नहीं चूकते, जबकि साहित्य का मूल तो संवेदनशीलता है। चाहे वह धर्म हो या कर्म, कट्टरता ने जहाँ बसेरा कर लिया वहाँ विनाश के अतिरिक्त और कोई भविष्य नहीं दिखाई देता। मगर हम कितनी ही बार यह दोहराते रहें पर जिन्हें नहीं समझना वो नहीं समझेंगे।